CELEX: 32009D0796
Language: el
Date: 2009-06-04 00:00:00
Title: Απόφαση 2009/796/ΔΕΥ του Συμβουλίου, της 4ης Ιουνίου 2009 , για την τροποποίηση της απόφασης 2002/956/ΔΕΥ σχετικά με τη δημιουργία Ευρωπαϊκού Δικτύου Προστασίας Υψηλών Προσώπων

30.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 283/62
            
         
      ΑΠΌΦΑΣΗ 2009/796/ΔΕΥ ΤΟΥ ΣΥΜΒΟΥΛΊΟΥ
   
   της 4ης Ιουνίου 2009
   για την τροποποίηση της απόφασης 2002/956/ΔΕΥ σχετικά με τη δημιουργία Ευρωπαϊκού Δικτύου Προστασίας Υψηλών Προσώπων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 σημεία α) και γ) και το άρθρο 34 παράγραφος 2 σημείο γ),
   την πρωτοβουλία του Βασιλείου των Κάτω Χωρών (1),
   τη γνώμη του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Δεν μπορεί να αποκλεισθεί το ενδεχόμενο πράξεων βίας και επιθέσεων εναντίον υψηλών προσώπων, είτε έχουν επίσημη ιδιότητα είτε δεν κατέχουν επίσημο αξίωμα.
            
         
               (2)
            
            
               Η προστασία των υψηλών προσώπων αποτελεί ευθύνη του κράτους μέλους υποδοχής. Τα προστατευτικά μέτρα του κράτους μέλους υποδοχής βασίζονται αποκλειστικά στις ισχύουσες σε αυτό το κράτος μέλος νομικές διατάξεις και στις σχετικές διεθνείς συμφωνίες.
            
         
               (3)
            
            
               Το Ευρωπαϊκό Δίκτυο Προστασίας Υψηλών Προσώπων, που δημιουργήθηκε το 2002, θα πρέπει να συμβάλει στην παροχή προστασίας ως επίσημος δίαυλος επικοινωνίας και διαβουλεύσεων μεταξύ των εθνικών αρχών.
            
         
               (4)
            
            
               Κρίνεται, επομένως, σκόπιμο να τροποποιηθεί η απόφαση 2002/956/ΔΕΥ του Συμβουλίου, της 28ης Νοεμβρίου 2002, σχετικά με τη δημιουργία Ευρωπαϊκού Δικτύου Προστασίας Υψηλών Προσώπων (3) ούτως ώστε να εφαρμόζεται και όσον αφορά άτομα που δεν κατέχουν επίσημο αξίωμα και τα οποία κρίνεται ότι απειλούνται λόγω της συμβολής ή της απήχησής τους στον δημόσιο διάλογο,
            
         ΑΠΟΦΑΣΙΖΕΙ:
   Άρθρο 1
   Η απόφαση 2002/956/ΔΕΥ τροποποιείται ως εξής:
   
               1.
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Για τους σκοπούς της παρούσας απόφασης, ως “υψηλό πρόσωπο” νοείται κάθε πρόσωπο, είτε έχει επίσημη ιδιότητα είτε δεν κατέχει επίσημο αξίωμα, στο οποίο παρέχεται υπηρεσία προστασίας σύμφωνα με την εθνική νομοθεσία κράτους μέλους ή δυνάμει των κανονισμών διεθνούς ή υπερεθνικής οργάνωσης ή οργάνου.».
            
         
               2.
            
            
               Στο άρθρο 4, προστίθεται το ακόλουθο σημείο:
               
                           «στ)
                        
                        
                           διευκόλυνση των επαφών όσον αφορά την εφαρμογή μέτρων ασφαλείας σε περιπτώσεις κατά τις οποίες η προστασία υψηλού προσώπου πρέπει να διασφαλισθεί σε δύο ή περισσότερα κράτη μέλη μεταξύ των αρμοδίων αρχών εντός των κρατών μελών που είναι υπεύθυνα για την παροχή υπηρεσιών προστασίας, είτε μέσω των σημείων επαφής ή μέσω άμεσων επαφών μεταξύ των υπεύθυνων υπηρεσιών, όπως γνωστοποιούνται από τα σημεία επαφής.».
                        
                     
         Άρθρο 2
   Η παρούσα απόφαση παράγει αποτελέσματα από την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 4 Ιουνίου 2009.
      
         
            Για το Συμβούλιο
         
         
            Ο Πρόεδρος
         
         M. PECINA
         
      
   
   
      (1)  ΕΕ C 330 της 30.12.2008, σ. 2.
   
      (2)  Γνώμη η οποία διατυπώθηκε στις 22 Απριλίου 2009 (δεν έχει ακόμα δημοσιευθεί στην Επίσημη Εφημερίδα).
   
      (3)  ΕΕ L 333 της 10.12.2002, σ. 1.